فالتصريح الأسبوعي لوزارة الصحة حول الوضعية الوبائية لفيروس كورونا المستجد في المغرب، كشف معاذ المرابط، منسق المركز الوطني لعمليات الطوارئ العامة بوزارة الصحة، ان معدل الإصابة التراكمي دفيروس كورونا المستجد كان اسقر، فمرحلة الحجر الصحي ف1 لكل مئة الف نسمة، بعد رفع الحجر اقترب ل6، وفالرفع المتقدم لمرحلة الحجر وصل ل14، وهذا كيعني أنه فتصاعد مستمر. وقال المرابط، فالتصريح الاسبوعي فحدود يوم الأحد 2 غشت 2020، ان المناطق الحمراء اللي ارتفعات فيها الإصابات صبحات كثيرة بالمقارنة مع الأسبوع الماضي، بحيث وصلات ل23 مدينة هي: طنجة، الفحص الأنجرة، تطوان، الحسيمة، الرباط، سيدي قاسم، برشيد، كازا، المحمدية، سطات، النواصر، مراكش، الداخلة، جرادة، فاس، مكناس، مولاي عقوب، صفرو، الرشيدية، ورزازات، بني ملال، وخنيفرة. هذ السيمانة وصل عدد الوفيات فيها ل69 وفاة، وهو اعلى معدل كيف قال لمرابط لحد الآن، بينما عدد الوفيات فهذ الشهر الاخير بلغ 125، وهو عدد مرتفع بالمقارنة مع اعداد الوفيات اللي تسجلات فماي ويونيو، فاش كان الحجر الصحي، بحيث فيونيو مثلا تسجلات غير 23 فشهر كامل. بالنسبة للحالات النشيطة، هي كذلك فارتفاع مستمر، بحيث معدلها وصل فالاحد الأخير ل18,5 لكل مئة ألف نسمة. لكن فالمقابل كاين ارتفاع فعدد التحليلات اليومية للكشف على الفيروس، فالأحد وصل عدد التحليلات ل21146 تحليلة، وهو أعلى رقم يومي سجلو المغرب لحد الآن، وباقي كاين امل يزيد من عدد التحليلات مستقبلا، كيف قال لمرابط. 
حصيلة كورونا هاد السيمانة: 69 مغربي ومغربية ماتو وعدد الإصابات والحالات تحت العلاج ارتفع بزاف.. وها مناطق الخطر